ཚོགས་པ་གཞན་དག་གིས་ཀྱང་རྒྱུན་ལས་འོས་འདེམས་ཀྱི་ལམ་སྲོལ་འདི་ལྟ་བུ་བྱུང་ན་དབུས་རྒྱུན་དང་མི་མང་གི་འབྲེལ་བ་བཟང་དུ་འགྲོ་བ་མ་ཟད།དབུས་རྒྱུན་གྱི་ཤུགས་རྐྱེན་མི་མང་ནང་ཆེ་རུ་འགྲོ་བ་དང་།དབུས་རྒྱུན་ལ་མི་མང་གི་རེ་བའང་ཆེ་རུ་འགྲོ་ངེས་རེད།དེར་བརྟེན་མི་ཉུང་ཤས་ཙམ་གྱིས་འོས་ཤོག་འཕངས་ནས་བདམས་པ་ལས་རྒྱ་ཆེའི་མི་མང་སྤྱི་ཡོངས་ནས་གོ་སྐབས་ལེན་ཆོག་པ་ཞིག་ཡོད་ན།ཚོགས་པ་དང་མི་མང་གི་འབྲེལ་བ་རྒྱུན་གནས་ཐུབ་པར་ཕན་ཐོགས་ཆེན་པོ་ཡོད་པ་ཞིག་ཏུ་འགྱུར་ངེས་རེད།དེར་བརྟེན་མང་གཙོའི་ལམ་སྲོལ་ཡག་པོ་ཡོད་པའི་སྤྱི་ཚོགས་ནང་མི་མང་གི་བསམ་ཚུལ་དང་།མི་མང་གི་ཤུགས་རྐྱེན་ལ་བསམ་བློ་གཏོང་མི་ཐུབ་པའམ་དེའི་ཁ་ཕྱོགས་འཚོ་མི་ཐུབ་པའི་འགོ་ཁྲིད་དག་ནི་རིམ་པས་གྲོགས་མེད་ཁེར་རྐྱང་དུ་འགྱུར་རྒྱུ་ལས་མེད།དེར་བརྟེན་བཙན་བྱོལ་ནང་གི་ཚོགས་པ་མང་པོ་ཞིག་ལ་དཀའ་ངལ་འདི་དག་འཕྲད་མུས་སུ་ཡོད་ལ།མ་འོངས་པར་ཡང་འཕྲད་སྲིད་པའི་གནས་ཚུལ་སྣ་ཚོགས་ཤིག་མཐོང་རྒྱུ་ཡོད་པས།ཚོགས་པ་ཁག་གིས་ཉེན་ཁ་འདི་དག་སྔོན་འགོག་བྱ་རྒྱུའི་དུས་ལ་སླེབས་ཡོད།